b'\n_START_ARTICLE_\nSascha Weidner\n_START_PARAGRAPH_\nSascha Weidner (1. elokuuta 1974 Georgsmarienh\xc3\xbctte, Saksa \xe2\x80\x93 9. huhtikuuta 2015 Norden, Saksa) oli saksalainen valokuvaaja ja taiteilija, joka asui ja ty\xc3\xb6skenteli Belmiss\xc3\xa4 ja Berliiniss\xc3\xa4. Weidnerin tuotanto perustuu radikaalin subjektiivisen kuvamaailman luomiseen. H\xc3\xa4nen t\xc3\xb6it\xc3\xa4\xc3\xa4n on julkaistu ja esitelty n\xc3\xa4yttelyiss\xc3\xa4 kansainv\xc3\xa4lisesti.\n_START_SECTION_\nUra ja saavutukset\n_START_PARAGRAPH_\nSascha Weidner opiskeli kuvataidetta ja visuaalista viestint\xc3\xa4\xc3\xa4 Braunschweigin kuvataideakatemiassa vuosina 1996-2004. Vuonna 2004 h\xc3\xa4n ryhtyi opiskelemaan taidevalokuvausta professori D\xc3\xb6rte Ei\xc3\x9ffeldin mentoriohjelmassa. T\xc3\xa4m\xc3\xa4n j\xc3\xa4lkeen Weidner ty\xc3\xb6skenteli freelance-taiteilijana Belmiss\xc3\xa4 ja Berliiniss\xc3\xa4._NEWLINE_Vuodet 2010-2012 Weidner toimi valokuvauksen lehtorina Stuttgartin kuvataideakatemiassa ja 2012 h\xc3\xa4net nimettiin Saksan valokuva-akatemian (Deutsche Fotografische Akademie) j\xc3\xa4seneksi._NEWLINE_Sascha Weidner kuoli 9.4.2015 syd\xc3\xa4men vajaatoiminnan aiheuttamaan \xc3\xa4killiseen syd\xc3\xa4menpys\xc3\xa4hdykseen._NEWLINE_T\xc3\xb6ist\xc3\xa4\xc3\xa4n Weidner sai lukuisia palkintoja ja tunnustuksia, mm. 2011 Alison & Peter Klein Foundationin valokuvataiteen palkinnon "Stiftungspreis Fotografie" ja 2010 Berliinin taideakatemian elokuva- ja mediataiteen palkinnon \xe2\x80\x9cF\xc3\xb6rderungspreis Film- und Medienkunst\xe2\x80\x9d._NEWLINE_Weidnerin t\xc3\xb6it\xc3\xa4 on ollut esill\xc3\xa4 niin soolo- kuin ryhm\xc3\xa4n\xc3\xa4yttelyiss\xc3\xa4 paitsi Saksassa, my\xc3\xb6s kansainv\xc3\xa4lisesti.\n_START_SECTION_\nTaide\n_START_PARAGRAPH_\nSascha Weidner kuvaili itse\xc3\xa4\xc3\xa4n "romanttisesti liikuttuneeksi matkailijaksi" ja valokuviaan eritt\xc3\xa4in subjektiivisiksi. H\xc3\xa4nelle valokuva oli taiteellisen ilmaisun v\xc3\xa4line punoa yhteen todellinen maailma omien sis\xc3\xa4isten kuvien kanssa. H\xc3\xa4nen omael\xc3\xa4m\xc3\xa4kerrallisimmat kuvamatkansa nostivat esiin kysymyksen ihmisen olevaisuudesta._NEWLINE_Weidnerin kuvakaanoni kumpusi nuorten el\xc3\xa4m\xc3\xa4ntyylist\xc3\xa4 ja "nuoruutensa 80-, 90- ja 2000-luvulla el\xc3\xa4neiden sukupolvien havainnoista, kaipuusta ja n\xc3\xa4yist\xc3\xa4". Pohjimmiltaan melankolinen n\xc3\xa4k\xc3\xb6kulma maailmaan leimasi Weidnerin teoksia, ja kuvien peruskaava muodostui taiteilijan omista ihmissuhteista. Weidner asetti kuvissaan vastakkain niin el\xc3\xa4m\xc3\xa4n ja kuoleman kuin kauniin ja katoavaisen, ja kyseenalaisti my\xc3\xb6s alkuper\xc3\xa4n, identiteetin ja itsem\xc3\xa4\xc3\xa4r\xc3\xa4\xc3\xa4misoikeuden. T\xc3\xa4ss\xc3\xa4 mieless\xc3\xa4 Sascha Weidner ei rajoittunut vain oman ymp\xc3\xa4rist\xc3\xb6ns\xc3\xa4 kuvaajaksi, vaan el\xc3\xa4m\xc3\xa4n ylip\xc3\xa4\xc3\xa4ns\xc3\xa4._NEWLINE_Sascha Weidnerin k\xc3\xa4ytt\xc3\xa4m\xc3\xa4 v\xc3\xa4lit\xc3\xb6n, autenttinen ja rehellinen metodiikka ankkuroituu valokuvaajien kuten Nan Goldinin, Larry Clarkin tai Juergen Tellerin traditioon. H\xc3\xa4nen valokuvasarjoissaan havaittavissa oleva komposition ja v\xc3\xa4rin herkk\xc3\xa4 ymm\xc3\xa4rrys muistuttavat japanilaisen valokuvaaja Rinko Kawauchin elementaalisten ja symbolisten kuvien valoisuudesta ja l\xc3\xa4pikuultavuudesta.'